Drdul, Dominik, poslanec NR SR (2021-11-09):
Ďakujem veľmi pekne za slovo. Vážený pán predsedajúci, vážení prítomní, dovolím si aj ja predniesť pozmeňujúci návrh, ktorý bol výsledkom našeho rokovania s pani ministerkou. Ide o pozmeňujúci návrh, ktorý rieši viacero okruhov, napríklad rozšírenie pravidiel pre dôslednejšie zohľadňovanie predchádzajúceho postihu pri disciplinárnom konaní, nasledujúcom a predchádzajúcom skončení trestného konania, teda konkrétne, aby sme nedošli do konfliktu so zásadou ne bis in idem – nie dvakrát v tej istej veci. Ďalej sa rieši to, že od 1. augusta 2021 v disciplinárnych veciach prokurátorov daná právom z Najvyššieho správneho súdu Slovenskej republiky, a teda v predkladanom ustanovení sa stanovuje, že disciplinárne konanie proti prokurátorovi začaté po 1. auguste 2021 dokončí Najvyšší správny súd. Ďalej sa stanovuje výnimka z tohto pravidla, a teda konania proti prokurátorom začaté pred 1. augustom 2021 sa dokončia podľa doterajších predpisov. Ďalšou časťou pozmeňujúceho návrhu sa Generálnej prokuratúre ukladá povinnosť odovzdať spisový materiál Najvyššiemu správnemu súdu v tých veciach, ktoré sa majú dokončiť podľa odseku 1 pred Najvyšším správnym súdom. Zosúlaďuje sa v podstate nárok sudcu na pomernú časť platu v čase, keď je proti nemu vedené disciplinárne konanie a keď mu je, myslím, uložené disciplinárne opatrenie dočasného pozastavenia výkonu funkcie bez ohľadu na jeho dôvod. A v poslednej časti sa navrhuje, aby v prípade dočasného pozastavenia výkonu funkcie prokurátorom, mal prokurátor nárok na rovnakú výšku platu, resp. jeho časti bez ohľadu na dôvod dočasného pozastavenia výkonu funkcie prokurátora. Pozmeňujúci návrh si momentálne dovolím prečítať. Pozmeňujúci a doplňujúci návrh poslancov Dominika Drdula, Milana Vetráka, Lukáša Kyselicu, Juraj Šeligu a Alojza Baránika k vládnemu návrhu zákona o disciplinárnom poriadku Najvyššieho správneho súdu Slovenskej republiky a o zmene a doplnení niektorých zákonov (disciplinárny súdny poriadok), tlač 636. 1. V čI. I v § 26 ods. 1 písm. e) sa na konci bodka nahrádza bodkočiarkou a pripájajú sa tieto slová: „ustanovenie § 27 ods. 4 tým nie je dotknuté“. 2. V čI. I v § 27 ods. 4 sa za druhé slovo „postih“ vkladá čiarka a slová „pričom nemôže uložiť disciplinárne opatrenie, ktoré je svojou povahou rovnaké ako prechádzajúci postih“. 3. V čl. I v § 46 ods. 1 sa za slovo „skončené“ vkladajú slová „a disciplinárne konanie proti prokurátorovi, v ktorom bol podaný návrh na začatie disciplinárneho konania po 1. auguste 2021“. 4. V čl. I v § 46 ods. 2 sa slovo „Disciplinárne“ nahrádza slovami „Ak odsek 1 neustanovuje inak, disciplinárne“. 5. V čl. I v § 46 ods. 3 sa za slovo „republiky“ vkladajú slová „a Generálna prokuratúra Slovenskej republiky“. 6. V čI. V sa za bod 5 vkladá nový bod 6, ktorý znie: „6. V § 22a ods. 6 sa slová „80 % základného platu” nahrádzajú slovami „podľa § 22 ods. 3“. Nasledujúce body sa primerane prečíslujú. Ustanovenie nadobudne účinnosť 1. decembra 2021, čo sa zohľadní v ustanovení o účinnosti. 7. V čl. VI sa za bod 12 vkladá nový bod 13, ktorý znie: „13. V § 104 ods. 1 sa vypúšťajú slová „ods. 1“ a druhá veta.“ Nasledujúce body sa primerane prečíslujú. Ustanovenie nadobudne účinnosť 1. decembra 2021, čo sa zohľadní v ustanovení o účinnosti. Ďakujem veľmi pekne, skončil som.